Gedagte vir die dag: Dwase se geloof    Foto: pixabay.com Die dwaas sê in sy hart: Daar is geen God nie. (Psalm 14:1, Bybel in Afrikaans 1933/1953) Ook in Dawid se tyd het mense gewonder of daar werklik ’n God is. Die rede daarvoor was dat sondaars “ontdek” het dat hulle oënskynlik kan wegkom met hulle bedrog en geweld: Kyk, ons kan doen wat ons wil, daar is geen gevolge, geen afrekening – geen God nie! Dawid sê dis dwaas, want dit maak nie voorsiening daarvoor dat daar uiteindelik ’n afrekening sal kom nie. Deesdae is mense ateïste om “wetenskaplike” redes. Hulle sê God kan nie “bewys” word nie. Dis ewe dwaas! God kan inderdaad nie wetenskaplik bewys word nie, want Hy is per definisie onbewysbaar – Hy pas onder geen instrument in nie, en kan nie empiries gemeet of mee geëksperimenteer word nie. As iemand dit kon doen, sou hy onmiddellik groter wees as God. God moet aanvaar, geglo word. As ons God egter aanvaar in geloof, word Hy deel van ons belewing, van ons realiteit. ’n Gelowige vra nie na bewyse vir God nie. Hy beleef God elke dag.” Lewende God, ek het geen bewys vir u bestaan nodig nie – U is my grootste werklikheid. Amen.